TMB ราคาแค่ย่อตัว
เมื่อวานนี้ราคาหุ้นแบงก์ทหารไทย (TMB) กลับลงมาปิด 2.98 บาท ต่ำกว่า 3.00 บาทอีกครั้ง ย้อนกลับไปดูราคาหุ้น TMB ก่อนหน้านี้พบว่า ปิดที่ระดับ 3.00 บาทติดต่อกัน 3 วันทำการ เดิมก็คิดไปว่าราคาปิดนี้น่าจะเป็นแนวรับสำคัญ ทว่า กลับไม่ได้เป็นเช่นนั้น
21 ธ.ค. 2560

ลูบคมตลาดทุน : ธนะชัย ณ นคร
เมื่อวานนี้ราคาหุ้นแบงก์ทหารไทย (TMB) กลับลงมาปิด 2.98 บาท ต่ำกว่า 3.00 บาทอีกครั้ง
ย้อนกลับไปดูราคาหุ้น TMB ก่อนหน้านี้พบว่า ปิดที่ระดับ 3.00 บาทติดต่อกัน 3 วันทำการ
เดิมก็คิดไปว่าราคาปิดนี้น่าจะเป็นแนวรับสำคัญ
ทว่า กลับไม่ได้เป็นเช่นนั้น
หากจำกันได้
เมื่อช่วง 2 – 3 สัปดาห์ที่ผ่านมา มีการประชุมระหว่างนักวิเคราะห์หลักทรัพย์ กับผู้บริหารของทีเอ็มบีที่มีทั้ง “บุญทักษ์ หวังเจริญ” ประธานเจ้าหน้าที่บริหาร และ “ปิติ ตัณฑเกษม” CFO และว่าที่ CEO ทีเอ็มบีคนใหม่
การเปิดตัวเป็นทางการของซีอีโอคนใหม่ เหมือนนักลงทุนจะให้การตอบรับที่ดี
สังเกตจากราคาหุ้นที่วิ่งขึ้นมาในรอบ 1 เดือนก่อนหน้านี้
หุ้นทีเอ็มบี ไต่ระดับอย่างโดดเด่นจาก 2.50 บาท จากช่วงกลางเดือนพฤศจิกายน 60 (ดูกราฟ)
มาถึงวันนี้ ราคาขึ้นมาแล้ว 20 – 21%
แต่ราคา ณ ปัจจุบัน ยังถือว่าห่างจากเป้าหมายของนักวิเคราะห์แต่ละโบรกฯ ที่ให้ไว้
เช่นของ บล.เอเซีย พลัส (ASP) ที่ได้ปรับเพิ่มราคาเป้าหมายของ TMB เป็น 3.26 บาท
โบรกฯ แห่งนี้มองว่าทีเอ็มบี จะมีกำไรสุทธิปีนี้เพิ่ม 4.9% และปี 2561 อีก 21.5% ซึ่งถือว่าค่อนข้างสูง
ปัจจัยหลักๆ มาจากพัฒนาการบวกของธุรกิจที่แข็งแกร่งขึ้น
หนุนด้วยการเติบโตของสินเชื่อเอสเอ็มอีครับ และเป็นไฮยีลด์ (High yield) และค่าธรรมเนียมฯ ที่โดดเด่นมาก ส่งให้ ROE ปี 2561 ขึ้นไปเกินค่าเฉลี่ย 5 ปีที่ 10% แต่ราคาหุ้นยังไม่สะท้อนที่ค่าเฉลี่ย P/BV 1.5 เท่า
มีมุมมองทางเทคนิคสำหรับหุ้น TMB ด้วย
ราคาหุ้น TMB อยู่ในแนวโน้มขาขึ้น มี MACD เป็นเครื่องมือยืนยันแนวโน้มที่เกิดขึ้น แต่ด้วย RSI และ Stochastic ที่วิ่งขึ้นสูงถึงระดับ Overbought จึงอาจเห็นการย่อตัวลงมาเล็กน้อยก่อนฟื้นตัวขึ้นต่อ
ในระยะสั้นประเมินแนวต้านไว้ที่ 3.10 บาท
นั่นหมายความว่า การย่อตัวของราคาหุ้น TMB เมื่อวานนี้ อาจเป็นเพียงทางเทคนิค
ดังนั้น จึงมีโอกาสที่จะปรับขึ้นไปหาแนวต้านดังกล่าว
มีมุมมองของนักวิเคราะห์จาก บล.โนมูระ พัฒนสิน หรือ CNS ด้วย
เขาบอกไว้แบบนี้ครับ
ได้มีการปรับราคาเป้าหมาย TMB จาก 2.84 บาท มาที่ 3.50 บาท
ดีดลูกคิดออกมาแล้วเท่ากับว่า ปรับเพิ่มมาถึง 23.23%
และยังปรับให้เป็นหุ้นที่มีความโดดเด่นในกลุ่มธนาคารเคียงคู่กับ KBANK และ TISCO ด้วย
โนมูระ บอกว่า ที่ชอบทีเอ็มบี เพราะรายได้ค่าธรรมเนียมจะโตดีขึ้นจากการ Cross selling ผลิตภัณฑ์อื่นๆ
การลงทุนด้านเทคโนโลยีอย่างสม่ำเสมอ ทำให้เป็นธนาคารที่พร้อมรับกับการก้าวเข้าสู่ยุค Digital banking
และการพัฒนาระบบอนุมัติสินเชื่อ จึงมั่นใจที่จะเริ่มกลับมารุกสินเชื่อ Small SME ซึ่งมีผลตอบแทนสินเชื่อสูง และจะเป็นประโยชน์ต่อ NIM ในระยะยาวเมื่อโครงสร้างสินเชื่อเปลี่ยนไป
จากความโดดเด่นทั้งหมดนี้ ทำให้คาดกำไรของ TMB ในปี 2561 จะเติบโตเด่นสุดในกลุ่มแบงก์ที่ 25%
ตัวเลขคาดการณ์กำไรนี้ถือว่าใกล้เคียงกับของ บล.เอเซีย พลัส
ลองย้อนกลับไปดูมุมมองของนักวิเคราะห์แต่ละโบรกฯ ยังพบด้วยว่า CONSENSUS ต่างแนะนำ “ซื้อ” หุ้น TMB กันอย่างพร้อมเพรียง
ราคาเฉลี่ยออกมาอยู่ที่ 3.20 บาท
ราคาหุ้น TMB หากยืนเหนือ หรือที่ระดับ 3.00 บาท ได้มากกว่า 3 วัน หรืออย่างน้อยซัก 1 สัปดาห์
นักวิเคราะห์มองว่า โอกาสที่จะต่ำกว่า 3 บาทอีกก็คงยาก